แอสเซท พลัสส่งกองทุนกิมจิ8เดือนชู1.85%
บลจ.แอสเซท พลัส เตรียมเปิดขายกองทุนเปิดเอฟไอเอฟตราสารหนี้ระยะสั้น 10/8M อายุประมาณ 8 เดือน&nbsp; คาดผลตอบแทน 1.85% ต่อปี เปิดขายครั้งเดียว 5-13 ก.ค.นี้
7 ก.ค. 2553

บลจ.แอสเซท พลัส เตรียมเปิดขายกองทุนเปิดเอฟไอเอฟตราสารหนี้ระยะสั้น 10/8M อายุประมาณ 8 เดือน  คาดผลตอบแทน 1.85% ต่อปี เปิดขายครั้งเดียว 5-13 ก.ค.นี้
นายวิน อุดมรัชตวนิชย์ รองกรรมการผู้จัดการ และหัวหน้าเจ้าหน้าที่บริหารการลงทุน บริษัทหลักทรัพย์จัดการกองทุน แอสเซท พลัส เปิดเผยว่า กองทุนที่ลงทุนในพันธบัตรเกาหลีใต้ยังคงมีความน่าสนใจในการลงทุน เนื่องจากมีส่วนต่างผลตอบแทนที่สูงกว่าพันธบัตรรัฐบาลในประเทศอยู่พอสมควร ในระดับความเสี่ยงที่ต่ำ ดังนั้นระหว่างวันที่ 5-13 ก.ค.นี้ บริษัทจะเปิดขายขายครั้งแรกของกองทุนเปิดเอฟไอเอฟตราสารหนี้ระยะสั้น 10/8M (STFIXED-FIF10/8M)  ลงทุนในพันธบัตรเกาหลีใต้ อายุประมาณ 8 เดือน โดยคาดว่ากองทุนจะสามารถให้ผลตอบแทนหลังจากทำธุรกรรมป้องกันความเสี่ยงเต็มจำนวนและหักค่าใช้จ่ายกองทุนแล้ว อยู่ที่ประมาณ 1.85% ต่อปี
กองทุน STFIXED-FIF10/8M เป็นกองทุนใน Series กองทุนตราสารหนี้ต่างประเทศระยะสั้น โดยเมื่อครบรอบการลงทุนแล้วกองทุนจะสับเปลี่ยนหน่วยลงทุนอัตโนมัติไปยัง กองทุนแอสเซทพลัสตราสารหนี้ (ASP) ซึ่งเป็นกองทุนตราสารหนี้ระยะสั้นที่เน้นลงทุนในพันธบัตรและตราสารหนี้เอกชนระยะสั้น เพื่อเป็นช่องทางให้ผู้ลงทุนสามารถพักเงินเพื่อรอลงทุนต่อในกองทุนอื่นๆ ได้อย่างสะดวก โดยไม่เสียโอกาสของผลตอบแทน 
หากผู้ลงทุนต้องการไถ่ถอนเงินลงทุนก็สามารถขายคืนได้ทุกวันทำการและได้รับเงินค่าขายคืนในวันทำการ จะช่วยให้ผู้ลงทุนยังคงได้รับผลตอบแทนจากการลงทุนอย่างต่อเนื่อง เนื่องจากนโยบายของกองทุน ASP นั้นเป็นกองทุนตราสารหนี้ ที่ปัจจุบันเน้นลงทุนในตราสารหนี้ภาครัฐและเอกชนระยะสั้นที่มีอันดับความน่าเชื่อถือสูงกว่า A- ผลตอบแทนจึงไม่ค่อยผันผวน และสามารถสร้างโอกาสให้ผู้ลงทุนได้รับผลตอบแทนที่สูงกว่าดอกเบี้ยเงินฝากออมทรัพย์  และมีสภาพคล่องในการลงทุนสูง โดยสามารถไถ่ถอนได้ทุกวันทำการ
นายวิน กล่าวว่า สำหรับเศรษฐกิจของเกาหลีใต้ในช่วงที่ผ่านมายังคงเติบโตได้ดี หากดูจากตัวเลขทางเศรษฐกิจต่างๆ มีการปรับตัวดีขึ้นอย่างต่อเนื่อง โดยอัตราการว่างงานในเดือน พ.ค. ปรับตัวลดลงเหลือ 3.20% จากเดิมอยู่ที่ 3.70% เมื่อเดือน เม.ย.  ส่วนตัวเลขการใช้จ่ายในเดือน พ.ค. อยู่ในระดับที่ดี โดยยอดขายห้างสรรพสินค้าอยู่ที่ 8.00% และยอดขาย Discount Store อยู่ที่ 2.30% 
สำหรับตัวเลขด้านการผลิตในเดือน พ.ค. นั้น ตัวเลขการผลิตของโรงงานอุตสาหกรรม อยู่ที่ 22.30% เมื่อเทียบกับช่วงเดียวกันปีก่อนหน้า ซึ่งสะท้อนให้เห็นถึงความแข็งแกร่งของการส่งออกของประเทศในเดือน มิ.ย. ซึ่งขยายตัวอยู่ที่ 32.40% เมื่อเทียบปีก่อนหน้าและอุตสาหกรรมบริการ เติบโตที่ 3.80% เมื่อเทียบปีก่อนหน้า ส่วนตัวเลขดุลการค้ายังคงเกินดุลอยู่ที่ 7.47 พันล้านดอลลาร์สหรัฐ  และตัวเลขทุนสำรองระหว่างประเทศ (FX Reserve) ยังคงอยู่ในระดับสูงที่ 2.74 แสนล้านดอลลาร์สหรัฐ ซึ่งเพิ่มขึ้นอย่างต่อเนื่องหลังจากในช่วงวิกฤตการเงินที่อยู่ที่ระดับ 1.60 แสนล้านดอลลาร์สหรัฐ  ซึ่งปริมาณ FX Reserve ในระดับสูงนี้สะท้อนถึงความสามารถในการชำระหนี้ในระดับสูงของประเทศเกาหลีใต้
สำหรับนโยบายการควบคุมการค้ากำไรด้านอัตราแลกเปลี่ยนเงินวอน และดอลลาร์สหรัฐ ของบริษัท และสถาบันการเงินต่างๆ ของรัฐบาลเกาหลีใต้นั้น ส่งผลให้ดัชนีชี้นำ (Leading Index) ในเดือน พ.ค. ปรับตัวลดลงเล็กน้อย แต่ยังคงอยู่ในระดับสูงที่ 8.00% เมื่อเทียบปีก่อนหน้า แต่ในมุมมองของบริษัทฯ เห็นว่า นโยบายดังกล่าว น่าจะส่งผลดีในระยะยาวในแง่ของการลงทุน เนื่องจาก จะช่วยให้ค่าเงินวอนของประเทศเกาหลีใต้มีเสถียรภาพมากขึ้น ความผันผวนของผลตอบแทนดังกล่าวจะลดลง และช่วยให้ส่วนต่าง (Spread) ของอัตราแลกเปลี่ยนวอน และดอลลาร์สหรัฐ มีความคงที่และต่อเนื่องมากขึ้น
“ในส่วนของนโยบายทางด้านดอกเบี้ย มองว่า อัตราเงินเฟ้อที่ 2.6% ยังอยู่ในระดับที่ต่ำ เมื่อเปรียบเทียบกับค่าเฉลี่ยที่ระดับ 3-4% แต่อย่างไรก็ตาม คาดว่า รัฐบาลเกาหลีใต้ อาจมีการปรับขึ้นอัตราดอกเบี้ยนโยบายตามธนาคารกลางของประเทศต่างๆ ในเอเชีย อีก 2 ครั้ง ในไตรมาส 3 และ 4 โดยคาดว่าสิ้นปี อัตราดอกเบี้ยนโยบายน่าจะอยู่ที่ระดับ 2.50% จากปัจจุบันที่ 2.00% ทั้งนี้ มองว่า การปรับขึ้นดอกเบี้ยนโยบายไม่น่าจะกระทบต่อผลตอบแทนของพันธบัตรเกาหลีใต้มากนัก เนื่องจาก ยังคงได้รับประโยชน์จากส่วนต่างในอัตราแลกเปลี่ยนอยู่”นายวิน กล่าว